**บทที่ 1**

**บทนำ**

**1.1 ที่มาและความสำคัญของปัญหา**

ในสังคมโลกปัจจุบัน การเรียนรู้ภาษาต่างประเทศมีความสำคัญและจำเป็นอย่างยิ่งในชีวิตประจำวัน เนื่องจากเป็นเครื่องมือสำคัญในการติดต่อสื่อสาร การศึกษา การแสวงหาความรู้ การประกอบอาชีพ การสร้างความเข้าใจเกี่ยวกับวัฒนธรรมและวิสัยทัศน์ของชุมชนโลกและตระหนักถึงความหลากหลายทางวัฒนธรรมและมุมมองของสังคมโลก นำมาซึ่งมิตรไมตรี และความร่วมมือกับประเทศต่าง ๆ ช่วยพัฒนาผู้เรียนให้มีความเข้าใจตนเองและผู้อื่นดีขึ้น เรียนรู้ความเข้าใจความแตกต่างของภาษาและวัฒนธรรม ขนบธรรมเนียม ประเพณี การคิด สังคม เศรษฐกิจ การเมือง การปกครอง มีเจตคติที่ดีต่อการใช้ภาษาต่างประเทศ และใช้ภาษาต่างประเทศเพื่อการสื่อสารได้ รวมทั้งเข้าถึงองค์ความรู้ต่าง ๆ ได้ง่ายและกว้างขึ้น และมีวิสัยทัศน์ในการดำเนินชีวิตกลุ่มสาระการเรียนรู้ต่างประเทศ มุ่งหวังให้ผู้เรียนมีเจตคติที่ดีต่อภาษาต่างประเทศ สามารถใช้ภาษาต่างประเทศ สื่อสารในสถานการณ์ต่าง ๆ แสวงหาความรู้ ประกอบอาชีพ และศึกษาต่อในระดับที่สูงขึ้น รวมทั้งมีความรู้ความเข้าใจในเรื่องราวและวัฒนธรรมอันหลากหลายของประชาคมโลกและสามารถถ่ายทอดความคิดและวัฒนธรรมไทยไปยังสังคมโลกได้อย่างสร้างสรรค์ (สำนักวิชาการและมาตรฐานการศึกษา สำนักงานคณะกรรมการการศึกษาขั้นพื้นฐาน กระทรวงศึกษา, 2551, น. 1)

ด้านการศึกษาของประเทศไทย กระทรวงศึกษาธิการได้ตระหนักถึงความจำเป็นและเล็งเห็นความสำคัญของภาษาอังกฤษ จึงมีการปรับเปลี่ยนหลักสูตรการเรียนภาษาอังกฤษให้เป็นไปตามกระแสของสังคม โดยหลักสูตรภาษาอังกฤษพุทธศักราช 2544 ได้กำหนดให้ภาษาอังกฤษเป็นภาษาต่างประเทศตั้งแต่ระดับชั้นประถมศึกษาปีที่ 1 เป็นต้นไป ซึ่งเป็นหลักสูตรที่มุ่งพัฒนาความสามารถทางภาษาอังกฤษของคนไทย และพัฒนาผู้เรียนให้มีความสามารถใช้ภาษาอังกฤษในระดับที่ติดต่อสื่อสารได้ โดยสามารถรับและส่งสาร และมีความรู้ความเข้าใจสารสนเทศต่าง ๆ ได้ เป็นอย่างดี โดยเน้นความรู้ความสามารถของผู้เรียนด้านวัฒนธรรมและทักษะทางภาษาทั้ง 4 ทักษะ คือ ทักษะการฟัง ทักษะการพูด ทักษะการอ่านและทักษะการเขียนไปพร้อม ๆ กัน (กรมวิชาการ, 2545 , น. 1-2)

ภาษาอังกฤษในฐานะภาษาสำคัญของโลก ภาษาอังกฤษปัจจุบันคือภาษานานาชาติ เป็นภาษากลางของโลก เป็นภาษาที่คนทั่วโลกใช้ติดต่อระหว่างกันเป็นหลัก ไม่ว่าแต่ละคนจะใช้ภาษาอะไรเป็นภาษาประจำชาติ เมื่อต้องการสื่อสารกับบุคคลอื่นที่ต่างภาษา ต่างวัฒนธรรมกัน ทุกคนจำเป็นต้องใช้ภาษาอังกฤษเป็นหลัก และเป็นภาษาที่ใช้ในการทำงานของอาเซียน คือ ภาษาอังกฤษ (The working language of ASEAN shall be English) ดังนั้นภาษาอังกฤษจึงเป็นเครื่องมืออันดับหนึ่งสำหรับพลเมืองอาเซียนในการสื่อสารสร้างความสัมพันธ์สู่ภูมิภาคอาเซียน และภาษาอังกฤษจึงเป็นภาษาที่สองของชาวอาเซียน ภาษาอังกฤษจะเป็นมาตรฐานกลางที่สำคัญอันจะนำไปสู่การเรียน การฝึกฝนอบรมในทักษะวิชาชีพต่าง ๆ ได้อย่างมีประสิทธิภาพ ดังนั้นคนไทยทุกคนจึงจำเป็นจะต้องเรียนรู้และใช้ภาษาอังกฤษอย่างมีประสิทธิภาพ

ในปัจจุบันประเทศไทยจำเป็นต้องพัฒนาขีดความสามารถของบุคคลเพื่อเป็นกำลังสำคัญในการพัฒนาประเทศให้เจริญรุดหน้า ก้าวทันต่อกระแสความเปลี่ยนแปลงของสังคมโลก โดยเฉพาะอย่างยิ่งการเข้าสู่เสรีประชาคมอาเซียน ที่กำหนดให้ภาษาอังกฤษเป็นภาษาสากลที่ใช้ในทางการสื่อสารระหว่างกลุ่มประเทศอาเซียน นั่นหมายถึงผู้ที่สามารถสื่อสารด้วยภาษาอังกฤษย่อมได้เปรียบในทุกทาง ภาษาอังกฤษจึงเข้ามามีความสำคัญต่อการดำรงชีวิตประจำวันของคนไทยมากขึ้น ประกอบกับกระทรวงศึกษาธิการได้กำหนดนโยบายการปฏิรูปการเรียนการสอนภาษาอังกฤษเพื่อให้ผู้เรียนมีความรู้ความสามารถในการใช้ภาษาอังกฤษเป็นเครื่องมือในการเข้าถึงองค์ความรู้และก้าวทันโลก รวมถึงพัฒนาตนเองเพื่อนำไปสู่การเพิ่มขีดความสามารถในการแข่งขันของประเทศไทยต่อไป ดังนั้น การจัดการเรียนการสอนภาษาอังกฤษเพื่อช่วยให้ผู้เรียนสามารถใช้ภาษาอังกฤษในการสื่อสารได้จึงเป็นเรื่องสำคัญยิ่ง โดยเฉพาะครูผู้สอนต้องจัดการเรียนการสอนให้ผู้เรียนได้ฝึกทักษะการใช้ภาษาให้มากที่สุด เพื่อให้สามารถใช้ภาษาเป็นเครื่องมือในการติดต่อสื่อสารกับผู้อื่นได้ตามความต้องการในสถานการณ์ทั้งในชั้นเรียนและชีวิตประจำวัน และแนวทางหนึ่งที่จะช่วยให้ผู้เรียนได้ใช้ภาษาเพื่อการสื่อสารในชีวิตประจำวันได้จริงนั้น คือ การสอนภาษาเพื่อการสื่อสาร (Communicative Language Teaching: CLT) เป็นแนวคิดในการสอนภาษาที่มุ่งเน้นความสำคัญของตัวผู้เรียน ให้ผู้เรียนได้ใช้ภาษาอังกฤษเพื่อใช้ในการสื่อสารในชีวิตประจำวันได้จริง มีการจัดลำดับการเรียนรู้เป็นขั้นตอนตามกระบวนการใช้ความคิดของผู้เรียน ซึ่งเชื่อมระหว่างความรู้ทางภาษา ทักษะทางภาษา และความสามารถในการสื่อสาร เพื่อให้ผู้เรียนสามารถนำความรู้ด้านภาษาไปใช้ในการสื่อสาร ดังนั้น ในการจัดการเรียนการสอน ครูผู้สอนต้องคำนึงถึงการให้ผู้เรียนได้สื่อสารในชีวิตจริง กิจกรรมและภาระงานต่าง ๆ ที่เกี่ยวข้องกับการสื่อสารจริง สื่อที่ใช้ก็เป็นสื่อจริง แต่ก็ไม่ได้ละเลยความรู้ ด้านไวยากรณ์ เมื่อเกิดความผิดพลาดทางด้านไวยากรณ์เพียงเล็กน้อย แต่ยังสามารถสื่อสารได้ ครูผู้สอนไม่ควรขัดจังหวะโดยการแก้ไขให้ถูกต้องทันที ควรแก้ไขเมื่อความผิดพลาดนั้นทำให้เกิด ความไม่เข้าใจหรือการสื่อสารไม่ประสบความสำเร็จเท่านั้น ทั้งนี้เพื่อทำให้ผู้เรียนมีเจตคติที่ดีต่อการใช้ภาษาอังกฤษเพื่อการสื่อสาร (Davies and Pearse, 2000 ; Brown, 2001 ; Richard, 2006) ขั้นตอนการจัดการเรียนการสอนตามแนวการสอนภาษาเพื่อการสื่อสารในที่นี้ ขอกล่าวถึง วิธีการสอนแบบ 3Ps หรือ P-P-P ซึ่งมีขั้นตอนดังต่อไปนี้ สุมิตรา อังวัฒนกุล (2540) ได้สรุปขั้นตอนวิธีการสอนภาษาอังกฤษเพื่อการสื่อสารไว้ 3 ขั้นตอน คือ 1) ขั้นนำเสนอ (Presentation) 2) ขั้นฝึกปฏิบัติ (Practice) 3) ขั้นนำไปใช้ (Production)

คำศัพท์เป็นสิ่งจำเป็นพื้นฐานในการพัฒนาทักษะการเรียนรู้ภาษาอังกฤษทั้ง 4 ด้านหากผู้เรียนมีความรู้ในด้านคำศัพท์น้อย การพัฒนาทักษะภาษาอังกฤษด้านต่าง ๆ ก็จะไม่สามารถดำเนินไปอย่างมีประสิทธิภาพอุปสรรคสำคัญที่ทำให้นักเรียนไทยพัฒนาความสามารถในการเรียนรู้ทักษะภาษาอังกฤษได้ไม่ดีเท่าที่ควร คือ นักเรียนขาดความรู้ความเข้าใจด้านคำศัพท์ภาษาอังกฤษไม่รู้ความหมายของคำศัพท์ จดจำหรือระลึกถึงความหมายคำศัพท์ได้น้อยไม่สามารถนำคำศัพท์ไปใช้ในการติดต่อสื่อสารได้ และขาดการฝึกทักษะการนำคำศัพท์ไปใช้ ทั้งนี้เกิดจากการที่นักเรียนขาดความสนใจในการเรียนรู้คำศัพท์ นักเรียนรู้สึกว่าการเรียนไม่สนุก ไม่เร้าใจวิธีการสอนมักจะสอนคำศัพท์เน้นการบันทึกท่องจำ การสอนจะเน้นตัวครูเป็นสำคัญนักเรียนจะต้องปฏิบัติตามคำสั่งครู จึงทำให้นักเรียนมีทัศนคติที่ไม่ดีต่อการเรียนรู้คำศัพท์ภาษาอังกฤษ(กรมวิชาการ, 2545, น. 2)

การเรียนรู้ภาษาได้ดีนั้นจะเกิดในช่วงวัยเด็ก ดังนั้นเด็กในระดับชั้นประถมศึกษาจึงเป็น ช่วงวัยที่สำคัญอย่างยิ่งที่ควรเอาใจใส่และปลูกฝังการเรียนรู้ด้านภาษา เด็กที่มีอายุต่ำกว่า 12 ปี จะสนใจการเรียนโดยใช้เกม เพลงและกิจกรรมอื่น ๆ ที่สร้างความสนุกสนานได้เรียนไปพร้อมกับ การเล่น (DeAndres, 2002) ดังนั้นเด็กในระดับชั้นประถมศึกษาจึงเป็นช่วงวัยที่สำคัญอย่างยิ่งที่ควรเอาใจใส่และปลูกฝังการเรียนรู้ด้านภาษา การที่จะทำให้เด็กในช่วงวัยนี้ชอบและรักการเรียนภาษา ครูผู้สอนควรสร้างบรรยากาศในการเรียนรู้ที่ดี สร้างบรรยากาศในชั้นเรียนให้เป็นไปในเชิงบวกหรืออบอุ่นและผ่อนคลาย ทุกคนต่างเป็นมิตรและช่วยเหลือซึ่งกันและกัน ทำให้ผู้เรียนรู้สึกว่าตัวเองมีค่า ทั้งครูและนักเรียนเข้ากันได้ดี ทำให้เกิดความมั่นใจ รู้สึกปลอดภัย ส่งผลให้นักเรียนให้เกิดการกระตุ้นการเรียนรู้ได้สูงขึ้น (ศรีเรือน แก้วกังวาล, 2545) และ Moon (2005) ดังนั้นกิจกรรมหนึ่ง ที่น่าสนใจและควรนำมาใช้ในการสอนเด็กเล็กก็คือ เพลง ซึ่งเพลงสามารถสร้างแรงจูงใจ ส่งเสริม ให้เกิดการเรียนรู้และสร้างความจำระยะยาว (Murphy, 1990)

เพลงมีความสัมพันธ์กับมนุษย์มาตั้งแต่แรกเกิด เช่น เพลงกล่อมเด็ก นอกจากนี้ยังมีเพลงที่แต่งไว้สำหรับเด็ก ๆ ร้องเกี่ยวกับสัตว์บ้าง เกี่ยวกับสุขภาพอนามัยบ้าง เกี่ยวกับโอกาสและเทศกาลต่าง ๆ เช่น วันสงกรานต์ วันเกิด วันคริสต์มาส เป็นต้น เพลงแต่ละเพลงจะมีลีลาและท่วงทำนองที่ต่างกันทั้งน้ำเสียงและความรู้สึกของผู้ร้อง ซึ่งทำให้ผู้ฟังเกิดอารมณ์คล้อยตามและสนุกสนาน ซึ่งทำให้ผู้ฟังคล้อยตามและเกิดอารมณ์สนุกสนาน ซึ่งปัจจุบันได้นำเพลงมาใช้ในการเรียนการสอนเพิ่มมากขึ้น เห็นได้จากงานวิจัยเทปเพลงการศึกษาเกี่ยวกับเด็ก เพลงมีความสำคัญต่อจิตใจของผู้ฟัง ให้ความบันเทิงและลดความเครียด ผ่อนคลายอารมณ์ทำให้มนุษย์เกิดสุนทรียภาพทางอารมณ์ ซึ่งเพลงมีบทบาทต่อชีวิตของเรา เพลงกับชีวิตมีความสัมพันธ์ใกล้ชิดเป็นอันหนึ่งอันเดียวกับมนุษย์มาตั้งแต่เกิดเสียงเพลงเกิดจากการสร้างสรรค์ของคน นักการศึกษาที่ชาญฉลาดจึงนำเพลงมาเป็นสื่อในการศึกษา

การใช้เพลงประกอบการสอนจะช่วยทำให้บทเรียนน่าสนใจ สนุกสนานเพลิดเพลิน ช่วยสร้างแรงจูงใจให้แก่นักเรียนให้แก่นักเรียนในการเรียนช่วยให้จดจำเนื้อหาและประทับความรู้สึกไว้ได้นาน และช่วยทำให้บทเรียนยากดูง่ายขึ้นการใช้เพลงประกอบการสอนในระดับประถมศึกษามีประโยชน์มาก เพราะเด็กในวัยนี้ชอบเล่น ชอบแสดง ชอบร้องเพลง และนอกจากนี้ การใช้เพลงประกอบการสอนยังเป็นการช่วยส่งเสริมพัฒนาการทุกด้านของเด็ก ช่วยเสริมสร้างให้เด็กมีระเบียบวินัย มีประสบการณ์กว้างขวางและช่วยสร้างสัมพันธภาพอย่างเป็นกันเองระหว่างครูกับนักเรียน (สิริพัชร์ เจษฎาวิโรจน์, 2550, น. 29-30)

มีจุดเด่น คือ เป็นเทคนิคหนึ่งของการจัดกิจกรรมการเรียนรู้ เพลงเป็นสื่อการเรียนที่มีส่วนช่วยให้การเรียนการสอนประสบความสำเร็จเป็นอย่างดี ถ้าหากครูผู้สอนสามารถเลือกเพลงและให้เหมาะสมกับสภาพการเรียนการสอน ฟื้นฟูความรู้ความสามารถทางภาษาและความสนใจของนักเรียน เพราะเพลงช่วยให้นักเรียนรู้สึกว่าบทเรียนมีความหมาย น่าสนใจและสนุกได้ฝึกการออกเสียงมากขึ้นโดยไม่เกิดความเบื่อหน่าย ช่วยย้ำในสิ่งที่เรียนไปแล้ว หรือการออกเสียงให้นักเรียนจำได้ดียิ่งขึ้น เพื่อเป็นการปลูกฝังทัศนคติที่ดีต่อการเรียนภาษาอังกฤษ (นิตยา สุวรรณศรี, 2539, น. 70) เนื่องจากการจัดการเรียนการสอนภาษาอังกฤษที่ผ่านมา พบว่า ผลสัมฤทธิ์ทางการเรียน อยู่ในเกณฑ์ต่ำ สืบเนื่องมาจากการที่นักเรียนขาดความสนใจในการเรียนการสอน ครูส่วนมากมักสอนคำศัพท์เน้นการบันทึก ท่องจำ จึงทำให้นักเรียนขาดความสนุกสนาน ไม่เร้าใจ การสอนจะเน้นครูเป็นสำคัญ ปฏิบัติตามคำสั่งของครู จึงทำให้นักเรียนมีทัศนะคติที่ไม่ดีต่อการเรียนรู้คำศัพท์ภาษาอังกฤษ การเรียนรู้คำศัพท์จงไม่สามารถจะนำไปใช้ในการสื่อสารที่ถูกต้องและเหมาะสม ขาดการฝึกทักษะการนำคำศัพท์ไปใช้ในชีวิตประจำวันจนเกิดเป็นนิสัย จะเห็นได้ว่า คำศัพท์มีความสำคัญอย่างยิ่งต่อการพัฒนาทักษะกระบวนการเรียนรู้ในด้านต่าง ๆ ส่งผลให้เกิดการเรียนรู้อย่างมีประสิทธิภาพ และการที่ผู้เรียนมีความสามารถในการเรียนรู้คำศัพท์ หน้าที่ และการใช้คำศัพท์นั้นได้มากเท่าใด ย่อมนำมาใช้ในการพูด การอ่าน การเขียน จนถึงทักษะการใช้ภาษาที่ดีได้ จึงมีความจำเป็นที่ผู้เรียนควรต้องรู้คำศัพท์ให้ได้ก่อน จึงจะช่วยให้การเรียนรู้ทักษะด้านอื่น ๆ ประสบผลสำเร็จในการสื่อสารได้ตามเป้าหมายของหลักสูตร (กรมวิชาการ, 2551, น. 2)

จากการศึกษาปัญหาและเทคนิควิธีการสอนคำศัพท์ภาษาอังกฤษที่ได้กล่าวข้างต้น และประกอบกับผู้วิจัยในฐานะครูผู้สอนวิชาภาษาอังกฤษ จึงสนใจที่จะศึกษาการเรียนรู้คำศัพท์ภาษาอังกฤษ ด้วยวิธีการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 โรงเรียนดงเกลือวิทยา อำเภอเมืองสรวง จังหวัดร้อยเอ็ด สำนักงานเขตพื้นที่ประถมศึกษาประถมศึกษาร้อยเอ็ด เขต 2 ซึ่งวิธีการสอนโดยใช้กิจกรรมประกอบเพลงเป็นวิธีที่เหมาะสมที่จะนำมาใช้สอนคำศัพท์ในหน่วยการเรียนรู้ ดังที่ว่าเด็กที่มีอายุต่ำกว่า 12 ปี จะสนใจการเรียนโดยใช้เกม เพลง และกิจกรรมอื่น ๆ ที่สร้างความสนุกสนานได้เรียนไปพร้อมกับการเล่น จึงเป็นช่วงวัยที่สำคัญอย่างยิ่งที่ควรเอาใจใส่และปลูกฝังการเรียนรู้ด้านภาษา สามารถนำมาพัฒนาการเรียนรู้คำศัพท์ภาษาอังกฤษให้เด็กเกิดความสนุกสนานเพลิดเพลินในการเรียนการสอนวิชาภาษาอังกฤษ อีกทั้งเพื่อกระตุ้นและเร้าความสนใจให้นักเรียนเกิดแรงจูงใจในการเรียนการสอนวิชาภาษาอังกฤษ และมีเจตคติที่ดีต่อการเรียนการสอนวิชาภาษาอังกฤษเพิ่มขึ้น

**1.2 วัตถุประสงค์การวิจัย**

1.2.1 เพื่อพัฒนากิจกรรมการเรียนรู้ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง ของนักเรียนชั้นประถมศึกษาปีที่ 3 ที่มีประสิทธิภาพตามเกณฑ์ 75/75

1.2.2 เพื่อเปรียบเทียบความสามารถด้านการเรียนรู้คำศัพท์ภาษาอังกฤษของนักเรียนก่อนเรียนและหลังเรียน ด้วยวิธีการสอนภาษาเพื่อการสื่อสาร (Communicative Language Teaching , น. CLT) ประกอบเพลง ของนักเรียนชั้นประถมศึกษาปีที่ 3

1.2.3 เพื่อศึกษาความคงทนของนักเรียนชั้นประถมศึกษาปีที่ 3ในการเรียนรู้คำศัพท์ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง

1.2.4 เพื่อศึกษาเจตคติของนักเรียนชั้นประถมศึกษาปีที่ 3 ต่อการเรียนภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง

**1.3 สมมติฐานการวิจัย**

1.3.1 นักเรียนชั้นประถมศึกษาปีที่ 3 ที่เรียนรู้คำศัพท์ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลงมีความสามารถในการเรียนรู้คำศัพท์ภาษาอังกฤษ หลังเรียนสูงกว่าก่อนเรียน

1.3.2 นักเรียนชั้นประถมศึกษาปีที่ 3 ที่เรียนรู้คำศัพท์ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง มีความคงทนในการเรียนรู้คำศัพท์ภาษาอังกฤษ

**1.4 ขอบเขตการวิจัย**

**1.4.1 ประชากรและกลุ่มตัวอย่าง**

1.4.1.1 ประชากร

ประชากรที่ใช้ในการวิจัยครั้งนี้ ได้แก่ นักเรียนชั้นประถมศึกษาปีที่ 3 ภาคเรียนที่ 2 ปีการศึกษา 2560 กลุ่มโรงเรียนเพื่อพัฒนาคุณภาพการศึกษา กลุ่มเครือข่ายสายธารช้างเผือก ตำบลคูเมือง อำเภอเมืองสรวง สำนักงานเขตพื้นที่การศึกษาประถมศึกษาร้อยเอ็ด เขต 2 จำนวน 4 โรงเรียน ได้แก่

1) โรงเรียนดงเกลือวิทยา มีนักเรียน 9 คน

2) โรงเรียนบ้านป่าดวนพังหาด มีนักเรียน 5 คน

3) โรงเรียนบ้านสูงยาง มีนักเรียน 9 คน

4) โรงเรียนบ้านคูเมือง มีนักเรียน 12 คน

มีนักเรียนทั้งสิ้น 35 คน

1.4.1.2 กลุ่มตัวอย่าง

กลุ่มตัวอย่างที่ใช้ในการวิจัยครั้งนี้ ได้แก่ นักเรียนชั้นประถมศึกษาปีที่ 3 ภาคเรียนที่ 2 ปีการศึกษา 2560โรงเรียนดงเกลือวิทยา อำเภอเมืองสรวง สำนักงานเขตพื้นที่การศึกษาประถมศึกษาร้อยเอ็ด เขต 2 มีนักเรียนทั้งสิ้น 9 คน คัดเลือกกลุ่มตัวอย่างโดยใช้เทคนิคการสุ่มตัวอย่างแบบแบ่งกลุ่ม (Cluster Random sampling)

**1.4.2 ตัวแปรที่ใช้ในการวิจัย**

1.4.2.1 ตัวแปรอิสระ ได้แก่ การจัดกิจกรรมการเรียนรู้ภาษาอังกฤษ ด้วยการสอนภาษาเพื่อการสื่อสาร (Communicative Language Teaching : CLT) ประกอบเพลง

1.4.2.2 ตัวแปรตาม ได้แก่

1) ความสามารถด้านการเรียนรู้คำศัพท์ภาษาอังกฤษ

2) ความคงทนในการเรียนรู้คำศัพท์ภาษาอังกฤษ

3) เจตคติต่อการเรียนภาษาอังกฤษ

**1.4.3 เนื้อหาที่ใช้ในการวิจัย**

เนื้อหาที่ใช้ในการวิจัยครั้งนี้ เป็นเนื้อหารายวิชาภาษาอังกฤษ ชั้นประถมศึกษาปีที่ 3 โดยแบ่งเนื้อหาออกเป็น ดังนี้

1.4.3.1 หน่วยการเรียนรู้ที่ 1 Myself

1) Greetings

2) My Body

3) My Feeling

4) My Friend

1.4.3.2 หน่วยการเรียนที่ 2 Family

1) My Family

2) Our Pets

3) Age

4) Happy Activity

1.4.3.3 หน่วยการเรียนที่ 3 School

1) My Teacher

2) Place in My School

3) My School Bag

4) In English Class

**1.4.4 สถานที่และระยะเวลาการวิจัย**

โรงเรียนดงเกลือวิทยา ระยะเวลาที่ใช้ในการวิจัยครั้งนี้ ได้แก่ ภาคเรียนที่ 2 ปีการศึกษา 2560 จำนวนคาบละ 1 ชั่วโมง รวมทั้งหมด 12 ชั่วโมง ทั้งนี้ไม่รวมเวลาทดสอบวัดความสามารถก่อนเรียนและหลังเรียน

**1.5 นิยามคำศัพท์**

“คำศัพท์” หมายถึง กลุ่มเสียง คำที่ถูกจัดเรียงตามระบบการเรียงอักษรพร้อมกับมีการอธิบายความหมายเพื่อแสดงออกถึงความคิด เป็นการสื่อสารที่ถูกใช้และเป็นที่เข้าใจเฉพาะบุคคลแบ่งออกเป็นหลายประเภทขึ้นอยู่กับหลักเกณฑ์ที่แตกต่างกันออกไป

“การเรียนรู้คำศัพท์” หมายถึง ความสามารถในการจดจำคำศัพท์ ความเข้าใจในด้านความหมายของคำศัพท์ การออกเสียง การสะกดคำ และความสามารถในการใช้คำในประโยคภาษาอังกฤษ ซึ่งวัดจากแบบทดสอบวัดผลการเรียนรู้คำศัพท์ภาษาอังกฤษที่ผู้วิจัยสร้างขึ้น

“กิจกรรมการเรียนรู้ภาษาเพื่อการสื่อสาร” หมายถึง การปฏิบัติต่าง ๆ ที่เกี่ยวข้องกับการจัดการเรียนรู้เพื่อให้การจัดการเรียนรู้ดำเนินไปอย่างมีประสิทธิภาพ และการเรียนรู้ของผู้เรียนบรรลุตามจุดประสงค์ของการจัดการเรียนรู้ที่กำหนดไว้

“เพลง” หมายถึง สำเนียงขับร้อง หรือทำนองดนตรี และเทคนิคการใช้เพลงประกอบการสอน หมายถึง กลวิธีต่าง ๆ ที่ครูใช้สำเนียงขับร้องและทำนองดนตรีมาให้นักเรียนได้ร้องหรือครูร้องให้นักเรียนฟังเพื่อใช้เป็นส่วนหนึ่งในกิจกรรมการเรียนการสอน

“กิจกรรมการเรียนรู้ประกอบเพลง” หมายถึง กิจกรรมที่ใช้เพลงเป็นหลักในการเรียนการสอนภาษาอังกฤษ ขั้นตอนในการสอนเพลงประกอบด้วยกิจกรรมได้เสนอลำดับขั้นในการสอนเพลง 3Ps ดังนี้

ขั้นที่ 1 ขั้นนำเสนอ (Presentation) ครูนำเสนอคำศัพท์ใหม่โดยบัตรภาพบัตรคำครูอ่านและบอกความหมายของคำจากบัตรภาพบัตรคำ ให้นักเรียนออกเสียงเสียงตามพร้อมกันและครูนำเสนอเนื้อเพลง โดยฟังเพลงจากซีดี 1-2 รอบ พร้อมกับดูเนื้อเพลงจากแผนภูมิเพลง

ขั้นที่ 2 ขั้นฝึกปฏิบัติ(Practice) ครูนำนักเรียนร้องเพลงตามทีละบรรทัด พร้อมท่าทางประกอบแล้วให้นักเรียนร้องเพลงพร้อมกันพร้อมท่าทางประกอบ แล้วฝึกร้องพร้อมท่าทางประกอบหลาย ๆ รอบจนคล่อง และนักเรียนฝึกสนทนาถามตอบ

ขั้นที่ 3 ขั้นนำไปใช้ (Production) ให้นักเรียนจับคู่สนทนาถามตอบ ครูให้นักเรียนทำใบงานและให้นักเรียนทำแบบวัดผลการเรียนรู้คำศัพท์โดยให้นักเรียนจับสลากคำศัพท์คนละ 2 คำ โดยให้นักเรียนออกเสียง สะกดคำ และบอกความหมาย

“ความสามารถด้านการเรียนรู้คำศัพท์ภาษาอังกฤษ” หมายถึง ผลคะแนนสอบของการจัดกิจกรรมการเรียนรู้โดยใช้กิจกรรมการเรียนรู้ประกอบเพลง ของนักเรียนชั้นประถมศึกษาปีที่ 3 จากคะแนนการทดสอบวัดความสามารถด้านการเรียนรู้คำศัพท์ก่อนเรียนและหลังเรียนที่ผู้วิจัยสร้างขึ้น

“ความคงทนในการเรียนรู้คำศัพท์ภาษาอังกฤษ” หมายถึง ความสามารถของผู้เรียนในการจำคำศัพท์ภาษาอังกฤษที่เรียนรู้ไปแล้วได้ โดยทำการทดสอบหลังสิ้นสุดการทดลองไปแล้ว 2 สัปดาห์ ซึ่งวัดจากแบบทดสอบวัดผลการเรียนรู้คำศัพท์ฉบับเดิมที่ผู้วิจัยสร้างขึ้น

“ประสิทธิภาพของกิจกรรมการเรียนรู้” หมายถึง การจัดกิจกรรมการเรียนรู้ โดยใช้กิจกรรมเพลง กลุ่มสาระการเรียนรู้ภาษาต่างประเทศ ชั้นประถมศึกษาปีที่ 3 ที่มีประสิทธิภาพตามเกณฑ์ 75/75

75 ตัวแรก หมายถึง ประสิทธิภาพของกระบวนการ พิจารณาจากค่าร้อยละของคะแนนเฉลี่ยของนักเรียนทั้งหมดที่ได้จากคะแนนใบงาน(Worksheet)แบบวัดการเรียนรู้คำศัพท์ท้ายบท และสังเกตพฤติกรรมการเรียนรู้ระหว่างเรียน กลุ่มสาระการเรียนรู้ภาษาต่างประเทศ ชั้นประถมศึกษาปีที่ 3 จำนวน 12 แผนการจัดการเรียนรู้

75 ตัวหลัง หมายถึง ประสิทธิภาพของผลลัพธ์ พิจารณาจากค่าร้อยละของคะแนนเฉลี่ยระหว่างจัดกิจกรรมการเรียนรู้ของนักเรียนทั้งหมด และทดสอบวัดความสามารถด้านการเรียนรู้คำศัพท์ภาษาอังกฤษหลังเรียน

“เจตคติต่อกิจกรรมการเรียนรู้” หมายถึง ความรู้สึกของนักเรียนชั้นประถมศึกษาปีที่ 3 ที่มีต่อกิจกิจกรรมการเรียนรู้คำศัพท์ภาษาอังกฤษประกอบเพลง ซึ่งเป็นความรูสึกที่ดี ชอบใจ มีความสุข ซึ่งวัดได้จากแบบวัดเจตคติของนักเรียนหลังจัดกิจกรรมการเรียนรู้สิ้นสุดลง

**1.6 ประโยชน์ที่ได้รับจากการวิจัย**

1.6.1 นักเรียนได้เรียนรู้ภาษาอังกฤษโดยใช้กิจกรรมประกอบเพลง ทำให้ผู้เรียนมีความสนใจ กระตือรือร้นในการเรียน เรียนรู้ได้ด้วยตนเอง มีส่วนร่วมในกิจกรรมการเรียนรู้ทำให้มีผลสัมฤทธิ์ทางการเรียนสูงขึ้น

1.6.2 เพื่อเป็นแนวทางสำหรับครูผู้สอนภาษาอังกฤษ โดยใช้กิจกรรมประกอบเพลงในชั้นเรียน

1.6.3 สถานศึกษาได้แนวทางในการเรียนรู้ภาษาอังกฤษ โดยใช้กิจกรรมประกอบเพลง